Rødovre Kommune

Att. Kommunalbestyrelsen

Udtalelse vedr. Forslag til Lokalplan 124 for Damhus Have, Damhuskroen og Damhustorvet

Valby Lokaludvalg har modtaget en opfordring fra borgere i Valby, om at udtale sig i forbindelse med ovennævnte lokalplanforslag.

Lokalplansområdet grænser op til bydelen Valby og lokalplansforslaget vil derfor have betydning for bydelens borgere. Som følge heraf ønsker Valby Lokaludvalg, at planerne for udvikling af ”Damhus Tivoli” revurderes med henblik på at reducere bebyggelsens højde, idet det er lokaludvalgets opfattelse, at byggeriet af en 13 etagers etageejendom vil forringe den eksisterende naturoplevelse og rekreative værdi ved Damhussøen for de borgere, der bor og færdes i området herunder borgere i den nordlige del af Valby. En sådan bygning vil virke meget dominerende, herunder med lysvirkningen om aftenen i det naturligt lyssvage miljø, der udgør en stor del af naturoplevelsen ved Damhussøen.

Valby Lokaludvalg ser meget positivt på, at der skabes yderligere forbindelser mellem det rekreative område på Damhus Tivolis grund og stierne langs Damhussøen med nye bro- og stiforbindelser.

Idet lokalplanforslaget også omfatter Damhustorvet, vil Lokaludvalget opfordre til, at Rødovre Kommune i samarbejde med Københavns Kommune indtænker og etablerer en velfungerende løsning på det problem, at den vigtige og regionale cykelrute, der sydfra går gennem Vigerslevparken og Kongeslusen, og fortsætter langs Damhussøens vestbred, afbrydes ved Damhustorvet.

Med venlig hilsen

Lisbeth Ritter

Formand for Valby Lokaludvalg

Michael Fjeldsøe

Formand for lokaludvalgets planudvalg

Næstformand for Valby Lokaludvalg